13. ΑΠΟΦΑΣΙΣ ΥΠΟΥΡΓΟΥ ΚΟΙΝΩΝΙΚΗΣ ΠΡΟΝΟΙΑΣ Αριθ. ΕΓ/2782 της 12 Νοεμ./17 Δεκ.  1958 Περί συστάσεως αντιπροσωπειών εν τη περιοχή Οδοντιατρικού Συλλόγου Αθηνών. Έχοντες υπ’ όψιν: 1)Την από 29 Σεπτ. 1958 απόφασιν του Διοικητικού Συμβουλίου του Οδοντιατρικού Συλλόγου Αθηνών δι’ ης απεφάσισε την σύστασιν αντιπροσωπειών αυτού εν ταις περιφερείας: 1)Δήμου Καλλιθέας, 2)Δήμων Ν. Φιλαδελφείας, Ν. Ιωνίας, Ν. Χαλκηδώνος και Κοινότητος Ν. Λιοσίων, 3)Δήμων Καισαριανής, Βύρωνος, Περιοχής Παγκρατίου, 4)Περιοχής Βεΐκου, Ν. Κόσμου, Δήμου Δάφνης και 5)Δήμου Αιγάλεω και επί σκοπώ α)την παρακολούθησιν και δίωξιν εν συνεργασία μετά του Δ.Σ. των παρανόμως ασκούντων εν ταις περιφερείαις τούταις, β)Την τήρησιν ενιαίου τιμολογίου Οδοντιατρικών αμοιβών εντός των ορίων του επισήμου τοιούτου και γ)την αρτίαν και ευπρεπή εμφάνισιν των ιατρείων της περιοχής. 2)Την από 23 Οκτ. 1958 απόφασιν του Διοικητικού Συμβουλίου του Πανελληνίου Οδοντιατρικού Συλλόγου δι’ ης ενεκρίθη η σύστασις των ως άνω αντιπροσωπειών. Ιδόντες: Τας διατάξεις των άρθρ. 2 (παρ. 4) και 75 του από 11/10-7/11/57 Β.Δ/τος «περί τροποποιήσεως, συμπληρώσεως και κωδικοποιήσεως των περί ιατρικών Συλλόγων κλπ. διατάξεων, αποφασίζομεν: Κυρούμεν την ως άνω απόφασιν του Διοικητικού Συμβουλίου του Οδοντιατρικού Συλλόγου Αθηνών δι’ ης απεφάσισε κατά την συνεδρίασιν αυτού της 29ης Σεπτ. 1958 την σύστασιν των ανωτέρω αντιπροσωπειών εν τη περιοχή αυτού. Η παρούσα δημοσιευθήτω εις την Εφημερίδα της Κυβερνήσεως. 